**Zápisnica zo zasadnutia dozornej rady**

spoločnosti CULTUS Ružinov, a. s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Mestského súdu Bratislava III, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **29.09.2023 v DK Ružinov**

**Prítomní členovia dozornej rady:**

Ing. Marcela Kulifajová - predseda

Ing. Vladimír Sirotka, - člen dozornej rady

Mgr. Maroš Mačuha, PhD. - člen dozornej rady

Mgr. Ján Buocik - člen dozornej rady

Ing. František Fabián , MBA - člen dozornej rady

**Prítomní členovia predstavenstva**:

Ing. Richard Bednár, PhD, MBA - predseda predstavenstva

**Prítomní za CULTUS Ružinov, a.s.: -**

**Hostia:** Mgr. Michal Mihálik **-**

**Bod č. 1. – Privítanie, schválenie programu**

P. Kulifajová, predsedkyňa dozornej rady (ďalej aj ako „PDR“) na úvod privítala všetkých prítomných na zasadnutí dozornej rady. PDR oboznámila prítomných s navrhovaným programom podľa pozvánky:

1. Privítanie, schválenie programu

2. Správa o hospodárení za 1. polrok 2023

3. Zmena právnej formy CULTUS Ružinov, a.s.

4. Rôzne

Za zapisovateľa bol navrhnutý p. Richard Bednár.

Hlasovanie:

Za: 5

Proti: 0

Zdržal sa: 0

Návrh bol prijatý.

PDR dala následne hlasovať o návrhu programu ako celku.

1. Privítanie, schválenie programu

2. Správa o hospodárení za 1. polrok 2023

3. Zmena právnej formy CULTUS Ružinov, a.s.

4. Rôzne

Hlasovanie:

Za: 5

Proti: 0

Zdržal sa: 0

Program bol prijatý.

**Bod č. 2. – Správa o hospodárení za 1. polrok 2023**

P. Bednár informoval o jednotlivých bodoch Správy o hospodárení. Upozornil na viaceré fakty. Prvý polrok 2023 zhodnotil ako návrat do štandardného fungovania interiérových a exteriérových podujatí, čo sa odrazilo aj v počte zrealizovaných podujatí a nárastu návštevníkov kultúrnych podujatí. Počas 1. polroka 2023 sa uskutočnilo v našich kultúrnych zariadeniach 701 podujatí, ktoré navštívilo 109 089 ľudí. Okrem týchto podujatí sa v dome kultúry a spoločenských domoch viedli kurzy a cvičenia pre deti, mládež a seniorov. Pre väčšinu z nich bol v 1. polroku nájom zadarmo alebo bol tento nájom zľavnený. Celkovo sa každý týždeň v našich kultúrnych domoch uskutočnilo 146 krúžkov, ktoré navštívilo 1 413 kurzistov - najmä z radov detí a mládeže. V 1. polroku 2023 Spoločnosť vytvorila viaceré nové podujatia: Ahoj sused! - hlavným cieľom bolo priniesť priamo do sídlisk a lokálnych komunít vzdelávacie, kultúrne, ale aj športové podujatia, a tak vytvárať silné lokálne vzťahy medzi susedmi. Hrdinovia v Ružinove – deti mali možnosť spoznať prácu policajtov, zdravotníkov a hasičov. Snahou bolo tiež posilniť dôveru obyvateľov v týchto záchranných zložkách. Za prvý polrok sa Spoločnosť zorganizovala pre MČ Ružinov 52 podujatí, ktoré navštívilo 35 400 ľudí. Zároveň sa začalo s organizáciou prvých podujatí v Csákyho záhradníctve, kde nastali problémy so susedmi, ktoré sa definitívne vyriešili v lete 2023 a to aj vďaka kooperácii s MČ Ružinov a profesionálnej práci Verejnoprospešné služby Ružinov, p.o., kedy sa opäť začali naplno realizovať podujatia v tomto priestore. Na jeseň 2023 je plánovaná finálna úprava terénu, aby sa s podujatiami mohlo od apríla/mája 2024 naplno ďalej pokračovať a aby priestor bol bezpečný pre deti a seniorov.

Spoločnosť spravuje 1 kultúrny dom a 3 spoločenské domy, ktoré sú dlhodobo v zlom technickom stave. V prvom polroku 2023 zvyšovanie nákladov na teplo a energie malo dopad aj na CULTUS Ružinov, a.s. Okrem nárastu energií (273% oproti 2021) bolo zvýšenie prevádzkových nákladov spôsobené zvyšovaním cien tepla a teplej vody o viac ako 78 000 € oproti prvému polroku 2022. Spoločnosti sa však podarilo dosiahnuť mierne úspory v el. energiách a nákladoch na plyn.

Zvýšenie nákladov na spotrebný materiál bolo spôsobené zlým technickým stavom svietidiel v Malej sále DK Ružinov a Malej sále v SD Prievoz a teda ich následnou výmenou. Vymenila sa taktiež el. skriňa s ističmi. Taktiež bolo nutné čiastočne vymeniť inventár v budovách, ktorý bol nielen zastaralý, ale aj životu ohrozujúci, ako aj niekoľko technických zariadení na osvetlenie a ozvučenie. Išlo však len o minimálnu obnovu. V lete vo Veľkej sále v DK Ružinov zlyhali výkonové jednotky svetelnej techniky. Po čiastočnej oprave je vysoko pravdepodobné, že v najbližších týždňoch prestanú fungovať úplne.

Spoločnosť je personálne poddimenzovaná. Ide o dlhodobo neudržateľný stav, ktorý bude treba v dohľadnej dobe vyriešiť. Momentálne je nedostatok pracovných síl dočasne sanovaných zamestnancami na dohodu.

Krátkodobé nájmy sa podarilo navýšiť vďaka aktívnemu oslovovaniu potenciálnych nájomcov. Dlhodobé nájmy spoločnosť zvýšila uplatnením inflačnej doložky v apríli 2023, ako aj prenajatím miestností, ktoré boli predtým prázdne a to najmä kvôli zlému technickému stavu. Mnohé priestory, ktoré by bolo možné prenajať, sú zatvorené kvôli zlému technickému stavu (zatečené stropy, staré okná a pod.). PP ukázal predbežný plán investícií na rok 2024 a odprezentoval foto a video dokumentáciu havarijných stavov jednotlivých priestorov – DK Ružinov, SD Nivy, SD Trávniky a SD Prievoz.

Pri každej z vyššie uvedených bodov prebehla diskusia. Hlavným problémom je vysoká energetická nákladovosť a zvyšovanie cien tepla. P. Buocik o.i. upozornil, že sa Spoločnosť môže na konci roka dostať do záporného vlastného imania, čo môže viesť ku konkurzu. Požiadal PP o doručenie Súvahy a Hlavnej knihy k 30.6.2023.

Záverom možno konštatovať, že jedným z prioritných riešení je dofinancovanie Spoločnosti zo strany MČ Bratislava-Ružinov, aby sa pokryli náklady na energie a na náhle havarijné opravy, ktoré sa udiali v roku 2023.

Uznesenie č.29.09.2023/1.: *Dozorná rada berie na vedomie Správu o hospodárení za 1. polrok 2023.*

Hlasovanie:

Za: 5

Proti: 0

Zdržal sa: 0

Uznesenie bolo prijaté.

**Bod č. 3 – Zmena právnej formy CULTUS Ružinov, a.s.**

PP predstavil pracovnú skupinu, ktorá sa od marca 2023 stretávala, aby analyzovala činnosti a financovanie CULTUS Ružinov, a.s. PP ukázal finančnú analýzu CULTUS Ružinov, a.s., ako aj aktuálny podnikateľský model a jednotlivé varianty, ktoré prichádzajú do úvahy. Ku každému variantu, ako aj k výhodám a nevýhodám jednotlivých foriem prebehla diskusia. P. Buocik požiadal PP o hlbšiu analýzu k DPH a následne o doručenie Správy k zmene právnej formy CULTUS Ružinov, a.s. PP informoval, že sa plánuje uskutočniť posledné stretnutie pracovnej skupiny, kde budú pozvaní aj vedúci jednotlivých útvarov Miestneho úradu MČ Ružinov, predstavenstvo a dozorná rada.

Uznesenie č.29.09.2023/2.: *Dozorná rada berie na vedomie informácie k zmene právnej formy CULTUS Ružinov, a.s.*

Hlasovanie:

Za: 5

Proti: 0

Zdržal sa: 0

Uznesenie bolo prijaté.

**Bod č. 4 – Rôzne**

Na záver prebehla diskusia o budúcom fungovaní CULTUS Ružinov, a.s. PDR poďakovala prítomným a určila predbežný termín stretnutia ďalšej dozornej rady.

 **Termín ďalšieho stretnutia dozornej rady**

Termín ďalšieho stretnutia predstavenstva bol predbežne určený na prelom novembra a decembra.

PDR poďakovala všetkým za účasť na stretnutí dozornej rady a stretnutie ukončila.

***Ing. Marcela Kulifajová***

***predsedkyňa dozornej rady***

V Bratislave dňa 29.9.2023

Zapísal: Ing. Richard Bednár, PhD., MBA